钦定古今图书集成/明伦汇编/官常典/第329卷 > 宋
## 钦定古今图书集成/明伦汇编/官常典/第329卷 > 宋

宋以“司空”掌水土，列于三公。营造则置将作大匠、起
部尚书，又设材官将军，主工匠土木，而隶于起部。其
起部郎则隶于度支尚书。

按《宋书百官志》：“司空一人，掌水土事。郊祀掌扫除，陈
乐器；大丧掌将校复土。”舜摄帝位，以禹为司空。契之
子曰冥，亦为夏司空。殷汤以咎单为司空。周时司空
为冬官，掌邦事。汉西京初不置，成帝绥和元年，更名
御史大夫为大司空，哀帝建平二年，复为御史大夫，
元寿二年复为大司空，光武建武二十七年去“大”字，
献帝建安十三年，又罢司空，置御史大夫。御史大夫
郗虑免，不复补。魏初又置司空。

将作大匠，一人。丞一人。掌土木之役。秦世置将作少
府，汉因之。景帝中六年，更名“将作大匠。”光武二年省，
以谒者领之。章帝建初元年复置。晋氏以来，有事则
置，无则省。

尚书令任总机衡。仆射、尚书分领诸曹，左仆射领殿
中、主客二曹，吏部尚书领吏部删定三公比部四曹，
祠部尚书领祠部、仪曹二曹，度支尚书领度支、金部、
仓部、起部四曹，左民尚书领左民、驾部二曹，都官尚
书领都官、水部、库部、功部四曹，五兵尚书领中兵、外
兵二曹。昔有骑兵、别兵、都兵，故谓之“五兵”也。五尚书、
二仆射、一令，谓之“八座。”若营宗庙宫室，则置起部尚
书，事毕省。

晋西朝则直事殿中、祠部、仪曹、吏部、三公、比部、金部、
仓部、度支、都官二千石、左民、右民、虞曹、屯田、起部、水
部、左主客、右主客、驾部、车部、库部、左中兵、右中兵、左
外兵、右外兵、别兵、都兵、骑兵、左士、右士、北主客、南主
客，为三十四曹郎。后又置运曹，凡三十五曹。晋江左
初无直事民。〈按晋志民上有右字〉屯田、车部、别兵、都兵、骑兵、左
士、右士、运曹十曹郎，而主客、中兵各置一郎而已，所
馀十七曹也。康、穆以来，又无虞曹。二千石二郎，犹有
殿中、祠部、吏部、仪曹、三公、比部。〈按晋志比部下有金部〉仓部度
支、都官《左民》，起部水部主客，驾部库部《中兵》。〈按晋志中兵下
有外兵〉十八曹郎，后又省主客、起部、水部，馀十五曹。宋
高祖初，加置骑兵、主客、起部、水部四曹郎，合为十九
曹。太祖元嘉十年，又省仪曹、主客、比部、骑兵四曹郎，
十一年又并置。十八年，增删定曹郎，次在左民曹上，
盖魏世之定科郎也。三十年，又置功论郎，次都官之
下，在删定之上。太宗世省骑兵，今凡二十曹郎，以三
公比部主法制。度支，主算。支派也。度，景也。都官，王军
事刑狱。其馀曹所掌，各如其名。

材官将军，一人；司马一人。主工匠土木之事。汉左右
校令，其任也。魏右校又置材官校尉，主天下材木事。
晋江左改材官校尉曰材官将军，又罢左校令。今材
官隶尚书起部及领军。